Diari Oficial de la Generalitat Valenciana


Sumari del DOGV 2744, del 09-05-1996 (1996/838145)

ORDRE de 26 d'abril de 1996, de la Conselleria d'Obres Públiques, Urbanisme i Transports, per la qual aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, i també altres actuacions relacionades amb aquestes obres.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/26/(1)/dof/vci/html**

### Dades del document

Número de DOGV
:   2744

Data del DOGV
:   09-05-1996

Secció del DOGV
:   DISPOSICIONS GENERALS

Número del document
:   1996/838145


Data del document
:   26-04-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

ORDRE de 26 d'abril de 1996, de la Conselleria d'Obres Públiques, Urbanisme i Transports, per la qual aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, i també altres actuacions relacionades amb aquestes obres.   
Dins dels crèdits assignats als corresponents programes pressupostaris, la Conselleria d'Obres Públiques, Urbanisme i Transports ha fet una previsió per a obres de baix pressupost la iniciativa i l'execució de les quals vaja a càrrec de les corporacions locals de la Comunitat Valenciana en matèria de proveïments d'aigua, sanejament i defensa contra avingudes, i també altres actuacions relacionades amb aquest tipus d'obres.  
Amb aquesta finalitat i d'acord amb les atribucions que em confereix l'article 35 de la Llei 5/83, de la Generalitat Valenciana, de 30 de desembre, de Govern Valencià, en compliment dels principis de publicitat, concurrència i objectivitat que han de regir la concessió de les transferències de capital,  
ORDENE:  
Article 1. Objecte de la subvenció  
Es convoca els ens locals de l'àmbit territorial de la Comunitat Autònoma Valenciana a sol·licitar subvencions per a obres de pressupost baix, la iniciativa i l'execució de les quals vaja a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, i també altres actuacions relacionades amb aquest tipus d'obres.  
Les ajudes esmentades s'atorgaran en els termes establerts en la present ordre, i la seua concessió, segons la quantia, se sotmetrà als requisits que amb aquesta finalitat establisca la normativa en vigor.  
Les obres que siguen subvencionades hauran de començar dins l'any 1996, i l'acabament justificat abans que expire el termini assenyalat per l'ajuntament en l'annex II.  
Excepcionalment, quan així ho requerisquen les especials circumstàncies de la inversió a realitzar, es podran concedir ajudes en règim de despesa plurianual, i en tal cas l'import corresponent a cada anualitat haurà de justificar-se com a màxim fins al dia 1 de novembre de l'exercici de què es tracte.  
Article 2. Import global màxim i finançament  
L'import total màxim destinat a les subvencions és de 222.491.189 de pessetes, que es finançaran a càrrec de la línia de subvenció 702/000/96 del programa 512.10, dels pressupostos de la Generalitat Valenciana per a 1996.  
Les subvencions previstes en aquesta ordre es concediran des del moment de l'entrada en vigor, fins que s'esgote el crèdit consignat amb aquesta finalitat.  
Article 3. Sol·licituds i documentació  
Les sol·licituds de les corporacions locals interessades es confeccionaran d'acord amb el model que figura com a annex i seran adreçades a la Direcció General d'Obres Públiques, avinguda de Blasco IbáÑez, 50, València, CP 46372, per duplicat.  
A la sol·licitud, que s'haurà d'ajustar al model de l'annex I, caldrà adjuntar, obligatòriament, aquesta documentació:  
A) Certificat de l'acord de l'òrgan corresponent en què s'incloguen aquests punts:  
1) Facultar el president de l'entitat local de què es tracte per a sol·licitar a la Conselleria d'Obres Públiques, Urbanisme i Transports l'ajuda necessària per a l'execució de les obres que es vol que se subvencionen, i també per a subscriure tots els documents que es puguen derivar de la seua execució.  
2) Compromís de la corporació local del finançament i posterior pagament de la part de l'import no subvencionat. Tot això segons les quantitats reflectides en el projecte tècnic o memòria valorada d'aquesta, segons convinga.  
3) Compromís que l'execució de l'obra s'ajustarà al que estableix el projecte tècnic o la memòria valorada, segons el cas, i també que s'efectuarà l'efectiva tramitació de l'expedient de contractació i que aquest se substanciarà conformement a la normativa de règim local aplicable directament i, supletòriament, segons la Llei de Contractes de les Administracions Públiques.  
Sense perjudici del que diu el paràgraf precedent la corporació local subvencionada podrà, en el cas que la quantia de la subvenció o el termini disponible per a la seua execució no li permeta escometre definitivament l'execució de l'obra, renunciar a l'acord dictat en favor seu en el termini inexorable de 10 dies hàbils següents al de la recepció de la notificació d'aquest acord, i en tal cas la Conselleria d'Obres Públiques, Urbanisme i Transports farà les gestions necessàries per a alliberar el crèdit disposat. Tal comunicació s'adreçarà també al director general d'Obres Públiques.  
4) Compromís d'informar a la Divisió de Recursos Hidràulics de la Direcció General d'Obres Públiques d'aquesta Conselleria de la tramitació i adjudicació de l'expedient contractual segons el paràgraf precedent.  
5) Manifestació expressa que es coneix i accepta que la quantitat amb què la Conselleria poguera subvencionar no es veurà incrementada per cap motiu, i serà a càrrec de l'entitat local beneficiària el finançament i el pagament de l'addicional necessari. Si, al contrari, les obres s'adjudicaren a la baixa, l'import de la subvenció a càrrec de la Conselleria d'Obres Públiques, Urbanisme i Transports es veuria reduït proporcionalment a la baixa produïda, i en tal cas hi hauria la possibilitat d'esgotar l'import total de la subvenció si es produís un increment d'obra.  
6) Compromís de comunicar altres ajudes concedides per altres ens públics per a la mateixa finalitat.  
7) Compromís que l'obra serà executada, i tramesa la totalitat de la documentació justificativa de la seua realització a la Conselleria d'Obres Públiques, Urbanisme i Transports, una volta transcorregut el termini assenyalat per l'ajuntament en l'annex II de la present ordre a partir de la recepció de la notificació de la concessió, i en qualsevol cas abans de dia 1 de novembre de 1996.  
8) Manifestació expressa que es coneixen i accepten tots els requisits que s'estableixen en la present ordre, que l'incompliment d'aquests facultarà la Conselleria d'Obres Públiques, Urbanisme i Transports a revocar la subvenció concedida, cosa que implicarà l'obligació de tornar les quantitats que s'hagueren pogut percebre per part de l'entitat beneficiària.  
B) Projecte tècnic de l'obra, amb un informe favorable de l'Oficina de Supervisió de Projectes de la Conselleria d'Obres Públiques, Urbanisme i Transports. Per aquest motiu, en el cas que els nostres serveis tècnics hi detecten cap deficiència que s'haja de corregir, la correcció caldrà enviar-la a la Conselleria abans del dia 15 de juliol de 1996, a fi que l'expedient puga ser tramitat i l'obra executada en els terminis previstos.  
El projecte tècnic podrà ser substituït per una memòria valorada només quan el pressupost global de licitació de l'obra siga inferior als 55.641.800 de pessetes. Aquesta memòria haurà de contenir, com a mínim, aquests documents:  
- Memòria descriptiva del problema.  
- Memòria justificativa de la solució adoptada.  
- Plànols de situació, d'emplaçament de les obres, de secció o seccions tipus i de traçat de xarxes, si s'escau.  
- Pressupost que continga amidaments, descripció de les unitats d'obra amb el seu preu unitari i aplicació d'aquests preus, als quals s'aplicarà els percentatges de despeses generals, benefici industrial i IVA.  
C) Programa o calendari de terminis, elaborat pel tècnic competent de la corporació local i subscrit per aquest i per l'alcalde, seguint les directrius de l'annex II.  
D) Dades d'identificació fiscal i bancaris de l'entitat sol·licitant tals com: número de compte al qual es vol que es facen les transferències, en cas de rebre subvencions; titular d'aquesta; identificació de l'entitat bancària o caixa d'estalvis, i domicili d'aquesta.  
E) La Generalitat considera fonamentals les qüestions relacionades amb la disponibilitat de recursos hídrics i el seu bon aprofitament i gestió, tenint en compte el valor que té l'aigua des de múltiples perspectives (mediambientals, econòmiques, sanitàries, etc.), el desequilibri existent a la nostra Comunitat en aquest àmbit i la necessitat d'assegurar la millor utilització possible de l'aigua de què disposem.  
Per això, si la petició de subvenció es refereix a obres de proveïment urbà, caldrà adjuntar-hi un informe municipal clar, concís i complet, sobre la situació de la gestió de les infrastructures de proveïment del municipi, que continga:  
- Origen de l'aigua destinada a proveïment urbà -domèstic i industrial- (aigües superficials, subterrànies, mixtes).  
- Descripció del sistema (estacions de bombament, conduccions existents, potabilitzadores, etc.), amb especial referència a l'estat de la xarxa i estimació de pèrdues.  
- Tipus de gestió que porta l'ajuntament en relació amb el proveïment (directa per l'ajuntament, indirecta a través d'empresa concessionària, empresa mixta, mancomunitat, consorci, etc.)  
- Existència o no de comptadors, i també de control i lectures periòdiques.  
- Existència o no de controls periòdics sobre la qualitat del servei de proveïment.  
- Existència o no de plans municipals de millora de l'estat de les xarxes o de la gestió del servei, tendents a aconseguir el major aprofitament dels recursos, evitar pèrdues i balafiament d'aigua, garantir la prestació del servei a la població, etc.  
- Tarifes de l'aigua (PTA/m3), especificant si aquestes són o no progressives. És idea nostra que l'aigua és un bé escàs que ha de veure sotmés el seu ús a tarifes, tant pel que implica de finançament del cost de les infrastructures i de manteniment d'aquestes, com pels seus efectes de contenció del consum superflu.  
- Qualsevol altre aspecte que es considere rellevant des de la perspectiva del municipi i puga contribuir a conéixer millor la situació concreta del proveïment en aquest.  
Si les obres sol·licitades es refereixen a sanejament i canalització caldrà adjuntar-hi un informe municipal que faça referència a la urgència i necessitat d'emprendre l'obra.  
Article 4. Presentació de sol·licituds  
Les sol·licituds es presentaran en els corresponents registres generals de la Conselleria d'Obres Públiques, Urbanisme i Transports, en la seu central de l'avinguda de Blasco IbáÑez, 50, de València, i en els Serveis Territorials de Castelló, a l'avinguda de la Mar, 16, i d'Alacant situats a l'avinguda d'Aguilera, 1, durant un termini que conclourà el dia 31 de maig de 1996.  
Article 5. Pagament de la subvenció  
Les subvencions es faran efectives directament per part de la Conselleria en favor de l'entitat beneficiària contra certificacions d'obres, firmades pel tècnic director de les obres i aprovades per l'òrgan competent de l'entitat local.  
A la primera certificació s'adjuntarà una còpia compulsada del contracte formalitzat entre l'entitat local i l'adjudicatari de les obres, i la darrera certificació anirà acompanyada per l'acta de recepció provisional de l'obra.  
Si les obres es fan pel sistema d'administració pròpia, les certificacions d'obra hauran d'anar acompanyades, a més del que s'ha dit en paràgrafs anteriors, pels corresponents justificants. La part dels costos de personal s'acreditarà amb un certificat expedit per l'interventor o el secretari, que acredite que s'han pagat a càrrec dels crèdits consignats en el capítol VII del Pressupost, en què apareixerà l'import.  
La part dels costos d'adquisició de materials o prestació de serveis s'acreditarà amb les còpies de les factures, aprovades per l'òrgan competent de l'entitat local, confrontades com cal, amb un segell que diga «Despeses finançades. GV. COPUT. subvenció concedida, data i import».  
Article 6. Criteris de concessió  
S'atendran preferentment aquelles sol·licituds que complisquen en major mida les característiques següents:  
- Gravetat del problema considerat en termes absoluts i relatius a la població afectada  
- Obres que en complementen d'altres ja executades o en execució  
- Urgència a atendre la necessitat  
- Capacitat financera i de gestió de la institució peticionària  
- Pressupost de l'obra  
- Atenció a la major part dels peticionaris  
- Obres que puguen ser executades dins dels terminis establits en l'article 3  
Article 7. Resolució i formalització de la concessió  
L'òrgan encarregat de resoldre serà el conseller d'Obres Públiques, Urbanisme i Transports, a proposta del Director General d'Obres Públiques.  
El termini màxim de resolució del procediment serà de sis mesos a comptar des de la publicació de la present convocatòria en el Diari Oficial de la Generalitat Valenciana. Transcorregut aquest termini sense que s'haja dictat resolució expressa, es podrà considerar que desestima la concessió de la subvenció.  
Amb només la recepció de la notificació de la resolució de concessió de la subvenció n'hi haurà prou per a perfeccionar els drets i les obligacions de les parts sense necessitat d'ulteriors formalitats.  
DISPOSICIó úNICA  
La present ordre entrarà en vigor l'endemà que es publique en el Diari Oficial de la Generalitat Valenciana.  
Contra aquesta ordre, que esgota la via administrativa, es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua publicació en el Diari Oficial de la Generalitat Valenciana.  
Per a la interposició del recurs esmentat serà requisit imprescindible que prèviament el recurrent en comunique a aquest òrgan la interposició. Tot això, de conformitat amb el que estableixen els articles 57.2.f i 58 de la Llei Reguladora de la Jurisdicció Contenciosa Administrativa, de 27 de desembre de 1956, l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder presentar qualsevol altre recurs que es considere oportú.  
   
València, 26 d'abril de 1996  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO  
ANNEX I  
Model de sol·licitud  
Ajuntament d ... (...)  
Obra que s'ha de realitzar ...   
(1) Pressupost d'execució material ... PTA  
(2) Despeses generals (13-16% s/PEM) ... PTA  
(3) Benefici industrial (6% s/PEM) ... PTA  
(4) Suma (1)+(2)+(3) ... PTA  
(5) IVA (16% s/(4)) ... PTA  
Pressupost global de licitació (4)+(5) ... PTA  
Percentatges de finançament COPUT ... % Ajuntament ... %  
Fonts d'obtenció de crèdit per part de la corporació local de la part no subvencionada ...   
Amb aquesta finalitat s'hi adjunten aquests documents (per duplicat)  
Primer  
Certificat de l'acord de l'òrgan competent, que assumeix totes les responsabilitats incloses en l'ordre, en tots els punts.  
Segon  
Memòria valorada o projecte tècnic de l'obra.  
Tercer  
Calendari de terminis de tramitació i d'execució d'obra.  
Quart  
Dades d'identificació fiscal i bancaris.  
Cinqué  
Informe municipal relatiu a la necessitat d'emprendre l'obra.  
(Data)  
DIRECCIó GENERAL D'OBRES PúBLIQUES. VALèNCIA  
ANNEX II  
Article 3.c. Calendari de terminis d'execució de l'obra:  
Des del moment de la recepció de la notificació de la resolució de concessió de l'obra .., el termini estimat per a efectuar la contractació de l'obra és de ... mesos.  
A partir d'aquesta data, el termini necessari per a l'execució de l'obra és de ... mesos.  
Es considera, per tant, que des del moment de la notificació fins a la recepció per part d'aquesta Conselleria de la documentació exigida en l'article 5 de la present ordre el termini necessari és de ... mesos.  
En qualsevol cas, la documentació a què es feia referència en el paràgraf anterior haurà d'estar en poder de la Conselleria abans del dia 1 de novembre de 1996.  
L'alcalde-president El tècnic competent  
(Data)


Còpia Permalink ELI